虞美人草
作者：釋居簡
朝代：宋

paragraphs: 君恩如海海不深，妾義如鐵利斷金。
舍生取義我所欲，忍死織室羞同心。
春姿忽作秋蓬委，一寸剛明曾不死。
明年原上野花繁，一枝自託華風起。
裊裊娉娉不成艷，態度淺深生色染。
向人欲訴却無言，寂寞千年恨誰掩。
芳郊遊女宛轉歌，倚春拍手看婆娑。
露晞初日枝頭墜，猶有君王別時泪。
翻劉覆楚知幾何，大風竟作還鄉歌。
淮南區區欲爲帝，淮陰堂堂賀陳狶。